S-323/2012

Mál þetta, var klofið út úr máli S-284/2012, við fyrirtöku þess máls þann 20. september sl. Þá er mál þetta, sem dómtekið var þann sama dag, höfðað með ákæru útgefinni af lögreglustjóranum á Selfossi, dagsettri 24. júlí 2012, á hendur D, A, E, F, B, C, G, og H.

Sem áður segir var mál þetta klofið út úr máli S-284/2012, og varðar eingöngu þátt ákærðu C, og er ákæran, hvað varðar hennar þátt, svohljóðandi:

„I.

gegn [með]ákærðu D, A, E, F,, [sic] [og] B fyrir innbrot og þjófnað

með því að hafa, aðfaranótt föstudagsins 28. október 2011 í sameiningu brotist inn í veitingastaðinn Hafið bláa, Sveitarfélaginu Ölfusi, þar sem ákærðu spenntu upp opnanlegt glugga fag á suðurhlið hússins og stálu þaðan umtalsverðu magni af áfengi, innanstokksmunum, heimilistækjum og töluverðu magni af matvöru, allt samtals að lágmarki að verðmæti kr. 353.065,- (033-2011-7320)

[…]

II.

gegn ákærðu C fyrir hlutdeild í innbrot og þjófnaði

með því að hafa, aðfaranótt föstudagsins 28. október 2011 veitt meðákærðu D, A, E, F, [sic] [og] B liðsinni í verki við brot samkvæmt ákærulið I, með því að hafa haldið opnum glugga á veitingastaðnum Hafinu bláa meðan þýfið var borið út af staðnum. (033/2011-7320)

Telst brot ákærðu varða við 244. gr. sbr. 22. gr. almennra hegningarlaga, nr. 19, 1940.

[…]

Þess er krafist að ákærðu verði dæmd til refsingar og til greiðslu alls sakarkostnaðar.“

Ákærða C mætti við þingfestingu málsins S-284/2012 og óskaði eftir fresti til að taka afstöðu til sakarefnisins. Ákærða mætti fyrir dóminn á ný þann 20. september sl., ásamt I-kk-þgf F-kk-þgf Á-kk-þgf hdl, sem skipaður var verjandi ákærðu C að hennar ósk. Ákærða viðurkenndi skýlaust að hafa gerst sek um þá háttsemi sem henni er gefin að sök í ákæru. Var þáttur ákærðu C þá klofinn út úr því máli, líkt og áður greinir, og þingfest mál þetta.

Með vísan til skýlausrar játningar ákærðu og þar sem dómurinn taldi ekki ástæðu til að draga í efa að játning hennar væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærða C hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar.

Samkvæmt framlögðu sakavottorði var ákærða C, með dómi Héraðsdóms Reykjavíkur, uppkveðnum þann 16. ágúst sl., dæmd til að sæta fangelsi í 60 daga, fyrir brot gegn almennum hegningarlögum nr. 19/1940, en fullnustu refsingar hennar frestað skilorðsbundið til tveggja ára. Brot það sem ákærða er nú sakfelld fyrir er framið fyrir uppkvaðningu áðurnefnds dóms og ber því að dæma henni hegningarauka, skv. 78. gr. almennra hegningarlaga nr. 19/1940. Er það mat dómsins að brot það sem ákærða er nú sakfelld fyrir hefði ekki leitt til þyngri refsingar en ákærðu var gert að sæta í áðurgreindum dómi. Verður ákærðu því ekki gerð sérstök refsing í máli þessu.

Með vísan til 218. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar, sem er þóknun skipaðs verjanda er telst hæfilega ákveðin 110.000 kr., að teknu tilliti til virðisaukaskatts, auk 26.320 kr. sem er ferðakostnaður verjanda.

S-kvk-nf I-kvk-nf, aðstoðarmaður dómara, kveður upp dóm þennan.

D ó m s o r ð :

Ákærðu, C, er ekki gerð sérstök refsing í máli þessu.

Ákærða greiði sakarkostnað, 110.000 kr., sem er þóknun skipaðs verjanda, að teknu tilliti til virðisaukaskatts, auk 26.320 kr. sem er ferðakostnaður verjanda.

S-kvk-nf I-kvk-nf.